Document ID: 32006D0553

KOMISIJAS LĒMUMS
(2006. gada 4. augusts)
par Kopienas veiktu marķētu vakcīnu iegādi pret klasisko cūku mēri nolūkā palielināt šo vakcīnu krājumus Kopienā
(izziņots ar dokumenta numuru K(2006) 3461)
(2006/553/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 6. panta 2. punktu un 8. panta 2. punktu,
ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku mēra kontrolei (2), un jo īpaši tās 18. panta 2. punktu,
tā kā:
(1)
Klasiskais cūku mēris apdraud mājas un savvaļas cūkas (mežacūkas) Kopienā.
(2)
Klasiskā cūku mēra uzliesmojumi mājas cūku saimniecībās var radīt ļoti nopietnas sekas un ekonomiskus zaudējumus Kopienā, jo īpaši, ja tie parādās teritorijās ar augstu cūku blīvumu.
(3)
Direktīvā 2001/89/EK ir paredzēti noteikumi mājas un savvaļas cūku ārkārtas vakcinācijai un ir noteikta marķētas vakcīnas definīcija.
(4)
Kopienas krājumos ir 1 000 000 devu dzīvas novājinātas vakcīnas pret klasisko cūku mēri, un pašlaik Kopiena iegādājas 1 550 000 devu marķētas vakcīnas pret klasisko cūku mēri.
(5)
Ņemot vērā situāciju Kopienā, un jo īpaši slimības izplatību pievienošanās valstīs, ir iespējams, ka ārkārtas vakcinācijai pret klasisko cūku mēri ar marķētu vakcīnu būs nepieciešams lielāks skaits vakcīnas devu, nekā pašreiz ir Kopienas krājumos.
(6)
Lai palielinātu Kopienas spēju operatīvi rīkoties klasiskā cūku mēra gadījumā, ir jāiegādājas atbilstošs skaits marķētas vakcīnas devu un jānodrošina to uzglabāšana krājumos, lai varētu tām ātri piekļūt ārkārtas gadījumos.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Kopiena pēc iespējas drīz iegādājas 7 000 000 marķētu vakcīnas devu pret klasisko cūku mēri.
2. Kopiena veic pasākumus, lai nodrošinātu 1. punktā minētās vakcīnas uzglabāšanu un izplatīšanu.
2. pants
Maksimālās 1. pantā noteikto pasākumu izmaksas nedrīkst pārsniegt EUR 7 500 000.
3. pants
Šā lēmuma 1. panta 2. punktā paredzētos pasākumus veic Komisija sadarbībā ar konkursā izraudzītiem piegādātājiem.
4. pants
Šis lēmums ir adresēts dalībvalstīm.
Briselē, 2006. gada 4. augustā

Labels: 0
15
6